Illum, il-Kummissjoni Ewropea ppreżentat il-Programm ta' Ħidma tal-2021 għall-Kunsill Ewropew tar-Riċerka. Dan huwa l-ewwel programm ta' ħidma taħt Orizzont Ewropa, il-Programm Qafas il-ġdid tal-Ewropa għar-Riċerka u l-Innovazzjoni għall-2021–2027. Dan jinkludi tliet sejħiet ewlenin għal proposti għal azzjonijiet ta' riċerka fil-fruntieri tal-għarfien li jammontaw għal total ta' €1.9 biljun. Il-Kunsill Ewropew tar-Riċerka (ERC) joffri għotjiet lil riċerkaturi ewlenin fid-dinja kollha li huma lesti li jiġu jew jibqgħu fl-Ewropa biex iwettqu l-iskoperti xjentifiċi u teknoloġiċi rivoluzzjonarji tagħhom li jistgħu jiffurmaw il-bażi tal-industriji, is-swieq u l-innovazzjonijiet soċjali ġodda tal-futur. Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “Ninsab kuntenta ħafna li llum adottajna l-Programm ta' Ħidma tal-Kunsill Ewropew tar-Riċerka. Dan il-pass importanti jwitti t-triq għat-tnedija ta' sejħiet li jappoġġaw l-aqwa riċerkaturi u t-timijiet tagħhom biex iwettqu riċerka fil-fruntieri tal-għarfien fi stadji differenti tal-karrieri tagħhom. L-ewwel sejħa se tappoġġa lir-riċerkaturi żgħażagħ fl-Ewropa kollha li qed iniedu t-tim jew il-programm ta' riċerka indipendenti tagħhom. Dawn huma l-futur tar-riċerka Ewropea.” Il-Professur Jean-Pierre Bourguignon, il-President tal-Kunsill Ewropew tar-Riċerka, qal: “Il-Kunsill Xjentifiku tal-ERC huwa kuntent li taħt Orizzont Ewropa, il-Kunsill Ewropew tar-Riċerka jista' jkompli jsostni r-riċerkaturi tal-Ewropa u l-aktar ideat innovattivi tagħhom. Se nkunu nistgħu noħorġu aktar għotjiet minn qatt qabel. Bis-saħħa tal-impenn tal-Kummissjoni Ewropea, u d-dedikazzjoni eċċezzjonali tal-persunal tal-Aġenzija Eżekuttiva, issa ninsabu lesti biex inniedu s-sejħa tal-Għotjiet tal-Bidu tal-2021 fil-25 ta' Frar.” Matul il-perjodu kollu tal-baġit fit-tul tal-UE għall-2021–2027, il-Kunsill Ewropew tar-Riċerka għandu jirċievi aktar minn €16-il biljun minn Orizzont Ewropa, li jirrappreżenta żieda ta' 22 % meta mqabbel mal-Orizzont 2020. Fl-ewwel serje ta' kompetizzjonijiet, l-ewwel sejħa li se titnieda hija dik tal-Għotjiet tal-Bidu tal-Kunsill Ewropew tar-Riċerka, li se tappoġġa lill-aqwa riċerkaturi biex iniedu t-tim jew il-programm ta' riċerka indipendenti tagħhom. Is-sejħa se titnieda fil-25 ta' Frar, b'baġit ta' €619-il miljun u skadenza fit-8 ta' April. Se jkun hemm kompetizzjonijiet ta' għotjiet oħrajn skont il-kalendarju tal-programm ta' ħidma: fil-11 ta' Marzu se tinfetaħ is-sejħa għal Għotjiet Konsolidaturi għal riċerkaturi li qed jikkonsolidaw it-tim jew il-programm ta' riċerka indipendenti tagħhom, b'baġit ta' €633 miljun. L-iskadenza għall-applikazzjonijiet hija l-20 ta' April. Fl-aħħar nett, fl-20 ta' Mejju, il-Kunsill Ewropew tar-Riċerka se jniedi sejħa għal Għotjiet Avvanzati għal investigaturi avvanzati ewlenin, b'baġit ta' €626 miljun u skadenza fil-31 ta' Awwissu. Minħabba t-tranżizzjoni għall-Programm Qafas ġdid, l-Għotjiet ta' Sinerġija mhumiex disponibbli taħt il-Programm ta' Ħidma tal-2021. L-Għotjiet ta' Sinerġija x'aktarx li jerġgħu jibdew jingħataw taħt il-Programm ta' Ħidma tal-2022. L-Għotja tal-Prova tal-Kunċett bħalissa qed tiġi riveduta mill-Kunsill Xjentifiku, il-korp ta' tmexxija tal-Kunsill Ewropew tar-Riċerka, u għalhekk lanqas ma tidher f'dan il-Programm ta' Ħidma. Il-Programm ta' Ħidma tal-2021 ikopri wkoll azzjonijiet oħra u akkwist pubbliku li jippermettu lill-Kunsill Xjentifiku jwettaq id-dmirijiet u l-mandat tiegħu, li jinkludu l-ħatra ta' esperti indipendenti matul il-valutazzjoni tal-proposti u l-preparazzjoni tas-sejħiet, għall-analiżi tal-etika u għall-monitoraġġ ta' proġetti li jkunu għaddejjin. Ikopri wkoll l-obbligi tal-Kunsill Xjentifiku li jistabbilixxi l-istrateġija ġenerali tal-Kunsill Ewropew tar-Riċerka u li jissorvelja l-kwalità tal-implimentazzjoni tal-programm mill-perspettiva xjentifika. Il-Kunsill Ewropew tar-Riċerka jagħti l-għotjiet permezz ta' kompetizzjonijiet miftuħa għal proġetti mmexxija minn riċerkaturi ġodda u stabbiliti. Billi l-eċċellenza xjentifika hija l-unika kriterju tal-għażla tiegħu, huwa jagħmel ħiltu biex jattira lill-aqwa riċerkaturi mid-dinja kollha ħalli jiġu u jibqgħu fl-Ewropa. S'issa, il-Kunsill Ewropew tar-Riċerka ffinanzja 'l fuq minn 9,500 riċerkatur ewlieni f'diversi stadji tal-karrieri tagħhom, u 'l fuq minn 70,000 riċerkatur postdottorali, studenti fil-livell ta' PhD u persunal ieħor li jaħdem fit-timijiet tar-riċerka tagħhom. Rieżami indipendenti li twettaq fl-2020 sab li madwar 80 % tal-proġetti ffinanzjati huma skoperti xjentifiċi jew avvanzi kbar u dan juri l-kwalità eċċellenti ta' din ir-riċerka ffinanzjata mill-UE. Programm ta' Ħidma tal-Kunsill Ewropew tar-Riċerka tal-2021 Kunsill Ewropew tar-Riċerka